b'\n_START_ARTICLE_\nPapinska crkvena akademija\n_START_PARAGRAPH_\nPapinska crkvena akademija\xc2\xa0je ustanova Katoli\xc4\x8dke crkve, koja priprema\xc2\xa0sve\xc4\x87enike\xc2\xa0za diplomatsku slu\xc5\xbebu u nuncijaturama\xc2\xa0diljem svijeta ili u Dr\xc5\xbeavnom tajni\xc5\xa1tvu Svete Stolice.\n_START_SECTION_\nOrganizacija\n_START_PARAGRAPH_\nPapinska crkvena akademija je institucija pod direktnom upravom Dr\xc5\xbeavnog tajni\xc5\xa1tva Svete Stolice, odnosno\xc2\xa0Dr\xc5\xbeavnog tajnika\xc2\xa0pro tempore._NEWLINE_Akademiju vodi predsjednik, kojega direktno izabre i imenuje Sveti Otac uz pomo\xc4\x87 dr\xc5\xbeavnog tajnika. Uvijek je to apostolski\xc2\xa0nuncij, s titulom\xc2\xa0nadbiskupa i diplomatskim iskustvom "na terenu"._NEWLINE_Zada\xc4\x87a predsjednika je godi\xc5\xa1nje regrutirati desetak sve\xc4\x87enika, koje je potrebno, nakon polaganja odgovaraju\xc4\x87ih ispita, uvesti u diplomatsku slu\xc5\xbebu Svete Stolice; zadatak mu je prihvatiti i pratiti sve u\xc4\x8denike, te organizirati sveukupni te\xc4\x8daj formacije. Predsjednik je tako\xc4\x91er odgovoran za upravljanje redovni\xc4\x8dkim (tu djeluje i grupa redovnica), te lai\xc4\x8dkim osobljem u ku\xc4\x87i._NEWLINE_Trenutno ustanovom predsjeda apostolski nuncij\xc2\xa0Giampiero Gloder, naslovni\xc2\xa0nadbiskup\xc2\xa0Telde.\xc2\xa0\n_START_SECTION_\n\xc4\x8clanovi akademije\n_START_PARAGRAPH_\nSvake godine otrilike deset novih kandidata biva pozvano u Papinsku crkvenu akademiju.\xc2\xa0Oni su sve\xc4\x87enici koji dolaze iz razli\xc4\x8ditih biskupija\xc2\xa0svijeta. Novi kandidati mogu imati najvi\xc5\xa1e 33 godine.\n_START_SECTION_\nFormacija\n_START_PARAGRAPH_\nU\xc4\x8denici poha\xc4\x91aju dvostruku formaciju. Prije svega oni studiraju pri nekome od Papinskih crkvenih\xc2\xa0sveu\xc4\x8dili\xc5\xa1ta u Rimu, sve do postizanja stupnja doktorata.\xc2\xa0Naj\xc4\x8de\xc5\xa1\xc4\x87e je to studij\xc2\xa0kanonskog prava._NEWLINE_Tako\xc4\x91er je predvi\xc4\x91en jedan "interni" (unutarnji) formativni te\xc4\x8daj, koji je dozvoljen samo studentima Akademije. Taj interni formacijski te\xc4\x8daj traje dvije godine i zavr\xc5\xa1ava ispitom u Dr\xc5\xbeavnom tajni\xc5\xa1tvu, koji na koncu dodjeljuje odgovaraju\xc4\x87u diplomu. Te\xc4\x8daj je usmjeren na stjecanje znanja iz podru\xc4\x8dja diplomacije, a izme\xc4\x91u ostaloga uklju\xc4\x8duje: povijest diplomacije, diplomatski stil i poznavanje stranih jezika (engleski i \xc5\xa1panjolski).\n_START_SECTION_\nPovijest\n_START_PARAGRAPH_\nOsnivatelj Papinske crkvene akademije je\xc2\xa0Pietro Garagni\xc2\xa0(potaknut idejom bla\xc5\xbeenog Sebastiana Valfr\xc3\xa8 iz Torina), koji\xc2\xa01701.\xc2\xa0godine osniva ustanovu pod\xc2\xa0imenom "Akademija plemenitih sve\xc4\x87enika". Od po\xc4\x8detka akademija je bila posve\xc4\x87ena diplomatskoj formaciji sve\xc4\x87enika iz plemi\xc4\x87kih obitelji. Od 1706.\xc2\xa0godine akademija je smje\xc5\xa1tena u pala\xc4\x8di Severoli (Piazza della Minerva), gdje joj je i dana\xc5\xa1nje sjedi\xc5\xa1te. 1850.\xc2\xa0je kona\xc4\x8dno preoblikovana, te je postala posebno mjesto namijenjeno za pripravu budu\xc4\x87ih papinskih diplomatskih slu\xc5\xbebenika.\n_START_SECTION_\nDiplomati koji nisu poha\xc4\x91ali Akademiju\n_START_PARAGRAPH_\nJedan manji broj diplomata koji predstavljaju Svetu Stolicu nisu poha\xc4\x91ali ovu Papinsku crkvenu akademiju. Izme\xc4\x91u ostalih to su: Michael Louis Fitzgerald, Silvano Maria Tomasi, Charles John Brown, Aldo Giordano, Paul Mounged El-Hachem, Michael August Blume, S.V.D. i Ghaleb Moussa Abdalla Bader.'